ጃዋር፡ መጀመርታ ምስ መጻእኹ፡ ምስ ኮሚሽነርን ምስ ቀዳማይ ሚኒስተርን ተዛትየ። እቲ ቀዳማይ ሚኒስተር ናብ ላስ ቬጋስ ኣብ ዝመጽአሉ እዋን ኢና ተዘራሪብና። ብርግጽ እቲ ቀዳማይ ሚኒስተር ክመጽእ ደስ ኣይበሎን ነይሩ። ኢንጂነር ስመኘው ዝተቐተለሉ እዋን እዩ ነይሩ። ኣነ ግን ናተይ ምኻድ ርእሰ ምትእምማን እዩ ዝፈጥር። ናብ ዓዲ ክኸይድ እየ ምስ በልኩ፡ እቲ ቀዳማይ ሚኒስተር ሓዊሱ፡ ሓለፍቲ ድሕነትን ፖሊስ ኮሚሽነርን ኩሎም፡ ናይ ግድን ሓለዋ ክምደበልካ ኣለዎ ኢሎም። ብዙሓት ጸላእቲ ስለ ዘለዉኻ ኣባኻ ዝበጽሕ መጥቃዕቲ ዓብይ ትርጉም እዩ ክህልዎ ኢሎም። መጀመርታ ናይ ውልቀ ሓለዋ እየ ክገብር ኢለ ነይረ። ደሓር ግን፤ ናይ መንግስቲ ሓለዋ ወሳኒ እዩ ኢሎም- ከምኡ ገይርና ብኡ ቐጺለ። ብሓለዋ ካብ ምኽባበይ ዝተልዓለ ድማ፡ ነጻነተይ ተደሪቱ እዩ። ኮይኑ ግን እቲ ዝለፋዕኹሉ ለውጢ ንክሳኻዕን ሰላምን ድሕነትን እታ ሃገር ንክህልውን ነቲ ውሳነ ክቕበል ተገዲደ። ዝሓለፈ ዓመት፡ ናብ ዝተፈላለለዩ ክልላት እናተንቀሳቐስኩ፡ ብዛዕባ ምርግጋእ ከረድእ ጸኒሐ። ሎሚ ግን ድሕነተይ ክሕልዉ ዝግበኦም ሓይልታት፡ ብዝወሰኑዎ ዓብይ ሓላፍነት ዝጎደሎ ስጉምቲ እዚ ጸገም ተፈጢሩ። ኣነ ጉድለት እንተለኒ፤ ክእሰር እንድሕር ተደልየ፡ ኣብ ዝደለዩዎ ግዘ ጸዊዖም ከዛርቡኒ ይኽእሉ እዮም። ንዓ ተኣሰር እንተኢሎምኒ፡ እቲ ክሲ ሕጋዊ እንተኾይኑ እምቢ ዝብለሉ ምኽንያት የብለይን። እዚ ዝተገብረ ግን እንታይ ከም ዝኾነ ኣይተረደአነንን። ካብ ውሽጢ ከም ዝሰማዕክዎ እንተኾይኑ ናይ ምእሳር'ውን ኣይመስለንን። እቲ ሓለዋ ብምልዓል ከም ዝፈርሕን ከም ዝሰግእን ክነገብሮ ኢና ካብ ዝብል ዝተልዓለ ናይ ውሸጢ ዝርርብ ከም ዝኾነ እየ ተረዲአ። ካብኡ እቲ ሓለዋ ኣልዒልካ፡ ብዕስለ መናእሰያት ክጥቃዕ እሞ ካብኡ ዓሌታዊ ጎንጺ ኣምሲልካ፡ ንምቕራብ ከም ዝተሓሰበ እየ ሰሚዐ። ብሓፈሻ ዘሕዝንን ዘሐፍርን ተግባር እዩ ተፈጺሙ። ህዝቢ ተቖጢዑ፡ ናብ ዘየድሊ ጎንጽን ዕግርግርን እዩ ኣትዩ ዘሎ። ህዝብና ክረጋጋእ ኣለዎ። ሰላማዊ ቃልሲ እዩ ከካይድ ዘለዎ። ኣብ ልዕሊ ንብረትን ህይወትን ካልኦት ሰባትን ዝኾነ ጉድኣት ክበጽሕ የብሉን። ምስ ሓይልታት ጸጥታ ክተሓባበር ኣለዎ። ቢቢሲ፡ ኮሚሽነር ፖሊስ ፌደራል ዝኾነ ሓለዋ ክነልዕል ዝገበርናዮ ጻዕሪ የለን ዝብል መግለጺ ሂቡ። እንታይ እዩ ርእይቶኻ?
